**ΕΝΗΜΕΡΩΤΙΚΟ ΣΗΜΕΙΩΜΑ ΓΙΑ ΤΟ «ΕΞΟΙΚΟΝΟΜΩ-ΑΥΤΟΝΟΜΩ»**

Tα κυριότερα χαρακτηριστικά/αλλαγές του «Εξοικονομώ-Αυτονομώ» σε σχέση με το προηγούμενο πρόγραμμα είναι τα εξής:

**Νέα κριτήρια επιλεξιμότητας κατοικιών (ενεργειακή κατηγορία)**

Μία κατοικία, προκειμένου να κριθεί επιλέξιμη, πρέπει να πληροί τις ακόλουθες γενικές προϋποθέσεις:

* Υφίσταται νόμιμα.
* Δεν έχει κριθεί κατεδαφιστέα.
* Χρησιμοποιείται ως κύρια κατοικία.
* Έχει καταταχθεί βάσει του Πιστοποιητικού Ενεργειακής Απόδοσης (Π.Ε.Α.) σε **κατηγορία χαμηλότερη ή ίση της Γ (από Δ που ήταν στους προηγούμενους κύκλους)**.

**Κίνητρα Προγράμματος (ΝΕΟΣ Μέγιστος προϋπολογισμός παρεμβάσεων, νέες αμοιβές για Πιστοποιητικά Ενεργειακής Επιθεώρησης, μελέτες, κλπ)**

Τα κίνητρα του προγράμματος αφορούν:

Α. Επιχορήγηση του επιλέξιμου προϋπολογισμού παρεμβάσεων των επιλέξιμων ακινήτων σε ποσοστό έως 85% και 95% για τις λιγνιτικές περιοχές

Σημειώνεται ότι ο επιλέξιμος προϋπολογισμός παρεμβάσεων ανά αίτηση Ωφελούμενου δεν μπορεί να υπερβαίνει το γινόμενο του 1,2 € επί το σύνολο της εκτιμώμενης ετήσιας εξοικονόμησης πρωτογενούς ενέργειας (kWh) όπως προκύπτει από το Α΄ Πιστοποιητικό Ενεργειακής Απόδοσης. Ο εν λόγω περιορισμός θα ελέγχεται εκ νέου κατά την υποβολή του Β΄ Πιστοποιητικού Ενεργειακής Απόδοσης, με βάση την πραγματικά επιτευχθείσα εξοικονόμηση πρωτογενούς ενέργειας (kWh).

Β. Δυνατότητα χορήγησης δανείου με επιδότηση επιτοκίου 100%, στη βάση σχετικού αιτήματος του Ωφελούμενου για την κάλυψη της ιδιωτικής συμμετοχής

Γ. Επιπρόσθετα, επιχορηγούνται από το Πρόγραμμα σε ποσοστό 100% της δαπάνης, υπό την προϋπόθεση υπαγωγής της αίτησης σε:

* Το κόστος που απαιτείται για τη διενέργεια των δύο ενεργειακών επιθεωρήσεων
* Η αμοιβή του συμβούλου έργου σχετικά με την υποβολή της αίτησης, την παρακολούθηση της υλοποίησης των παρεμβάσεων εξοικονόμησης ενέργειας και ολοκλήρωσης του έργου, συμπεριλαμβανομένης της προσκόμισης των δικαιολογητικών έως την τελική εκταμίευση,
* Η αμοιβή για τυχόν εκδόσεις αδειών/εγκρίσεων ή εκπόνησης μελετών (στα πλαίσια έκδοσης αδειών/εγκρίσεων) που απαιτούνται από την κείμενη νομοθεσία για την υλοποίηση παρεμβάσεων (όπως για παράδειγμα αμοιβή για έγκριση εργασιών δόμησης μικρής κλίμακας, αμοιβή για μελέτη εσωτερικής εγκατάστασης φυσικού αερίου),
* Για πολυκατοικίες τύπου Α/Β, η αμοιβή για την επιθεώρηση και την έκδοση πιστοποιητικού ελέγχου ανελκυστήρα από αναγνωρισμένο φορέα, όπως υλοποιούνται σύμφωνα με τις κείμενες διατάξεις, μέχρι ποσού των 250 €.

 Συνοπτικά οι ανώτατες τιμές έχουν ως εξής:

*Πίνακας: Ανώτατες τιμές επιλέξιμων δαπανών ανά τύπο κατοικίας/αίτησης (€)*

|  |  |  |  |  |
| --- | --- | --- | --- | --- |
| **Α/Α** | **Υπηρεσία** | **Μονοκατοικία/ μεμον. Διαμέρισμα** | **Πολυκατοικία τύπου Α** | **Πολυκατοικία τύπου Β** |
| 1 | ΠΕΑ Α  | 75+2,50/m2 με max=400 | 75+1,7/m2 με max=1095 | 75+1,7/m2 με max=1095 |
| 2 | ΠΕΑ Β  | 75+2,50/m2 με max=400 | 75+1,7/m2 με max=1095 | 75+1,7/m2 με max=1095 |
| 3 | Πιστοποιητικό Ανελκυστήρα  | *Δεν προβλέπεται* | 250 | 250 |
| 4 | Σύμβουλος | 350 | 350+70/διαμ με max=770 | 350 |
| 5 | Άδεια / Μελέτη  | 250/μελέτη και 350 συνολικά  | 250+70/διαμερ. με max=670/μελέτη και 940 συνολικά | 250+70/διαμερ. με max=670/μελέτη και 940 συνολικά |
| **Μέγιστο επιλέξιμο κόστος Λοιπών Δαπανών** | **1.500** | **4.150 συνολικά (max 1.500 ανά διαμέρισμα)**  | **3.730** |
| **Aνώτατος Π/Υ παρεμβάσεων:** | **48.500** | **48.500 ανά διαμέρισμα** | **76.270** |
| **Συνολικός Ανώτατος Π/Υ** | **50.000** | **50.000 ανά διαμέρισμα** | **80.000** |

* Όλες οι ανωτέρω τιμές συμπεριλαμβάνουν Φ.Π.Α.

**Ο συνολικός επιλέξιμος προϋπολογισμός διαμορφώνεται από το άθροισμα του ανώτατου προϋπολογισμού επιλέξιμων παρεμβάσεων και του ανώτατου προϋπολογισμού λοιπών δαπανών, συμπεριλαμβανομένου Φ.Π.Α., και σε κάθε περίπτωση δεν μπορεί να υπερβαίνει:**

**- τα 50.000 € για μονοκατοικία/μεμονωμένο διαμέρισμα/διαμέρισμα ως μέρος αίτησης σε πολυκατοικία τύπου Α,**

**- τα 80.000 € για αίτηση πολυκατοικίας τύπου Β.**

**Νέα ποσοστά επιχορήγησης και 3 νέες ειδικές προσαυξήσεις**

Προβλέπεται βασικό ποσοστό επιχορήγησης65% και επί του βασικού ποσοστού προβλέπονται οι κάτωθι προσαυξήσεις:

- Επί του βασικού ποσοστού επιχορήγησης προστίθεται επιπλέον σε όλους ειδική προσαύξηση 10% λόγω των δυσμενών επιπτώσεων στα νοικοκυριά και την οικονομία από την πανδημία COVID – 19.

- Σε κτίρια ενεργειακής κατηγορίας Η και Ζ (μονοκατοικίες, μεμονωμένα διαμερίσματα, πολυκατοικίες Τύπου Α), εφόσον επιτευχθεί αναβάθμιση σε τουλάχιστον Β’ ενεργειακή κατηγορία, προστίθεται ενεργειακό premium +10%.

-Eιδικά για τους κάτωθι δήμους, οι οποίοι ανήκουν σε λιγνιτικές περιοχές, το βασικό ποσοστό επιχορήγησης προσαυξάνεται κατά 10% % (ρήτρα δίκαιης μετάβασης):

*Πίνακας: Δήμοι σε απολιγνιτοποίηση*

|  |  |
| --- | --- |
| Π.Ε. Κοζάνης: | Δήμος Κοζάνης, Δήμος Βοΐου, Δήμος Βελβεντού, Δήμος Εορδαίας, Δήμος Σερβίων |
| Π.Ε.Φλώρινας: | Δήμος Φλώρινας, Δήμος Αμυνταίου, Δήμος Πρεσπών |
| Π.Ε. Αρκαδίας: | Δήμος Μεγαλόπολης, Δήμος Γορτυνίας  |

***Καταλήγοντας έτσι σε μέγιστο ποσοστό επιχορήγησης 85% και 95% για τις λιγνιτικές περιοχές***

*Πίνακας: Επιχορήγηση μεμονωμένου διαμερίσματος και μονοκατοικίας*

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Ατομικό****Εισόδημα** | **Οικογενειακό****Εισόδημα** | **Βασικό Ποσοστό Επιχ/σης\*** | **COVID-19 premium** | **Ενεργειακό premium** | **Μέγιστο Ποσοστό Επιχ/σης** | **Μέγιστο Ποσοστό Επιχ/σης για λιγνιτικές περιοχές** |
| 1 | ≤ 10.000 | ≤ 20.000 | 65% | 10% | 10% | 85% | 95% |
| 2 | > 10.000 – 20.000 | > 20.000 – 30.000 | 55% | 10% | 10% | 75% | 85% |
| 3 | > 20.000 – 30.000 | > 30.000 – 40.000 | 50% | 10% | 10% | 70% | 80% |
| 4 | > 30.000 – 50.000 | > 40.000 – 70.000 | 45% | 10% | 10% | 65% | 75% |
| 5 | > 50.000 – 90.000 | > 70.000 – 120.000 | 35% | 10% | 10% | 55% | 65% |

***\**** *Στο βασικό ποσοστό επιχορήγησης προστίθεται ποσοστό 10% για τους λιγνιτικούς δήμους του πίνακα 2.2.2*

**Αποδέσμευση των αιτήσεων πολυκατοικίας από την εισοδηματική κατηγορία**

Για αιτήσεις πολυκατοικίας, το ποσοστό επιχορήγησης είναι ανεξάρτητο από το εισόδημα των ιδιοκτητών των διαμερισμάτων που συμμετέχουν στο Πρόγραμμα, και ορίζεται ως εξής:

*Πίνακας: Επιχορήγηση Πολυκατοικίας Τύπου Α – Β*

|  |  |  |  |  |  |  |
| --- | --- | --- | --- | --- | --- | --- |
|  | **Πολυκατοικία** | **Βασικό ποσοστό επιχορήγησης \*** | **COVID-19 premium**  | **Ενεργειακό premium**  | **Μέγιστο Ποσοστό Επιχ/σης**  | **Μέγιστο Ποσοστό Επιχ/σης για λιγνιτικές περιοχές**  |
| 1 | Τύπου Α | 60% | 10% | 10% | 80% | 90% |
| 2 | Τύπου Β | 60% | 10% | - | 70% | 80% |

*\* Στο βασικό ποσοστό επιχορήγησης προστίθεται ποσοστό 10% για τους λιγνιτικούς δήμους του πίνακα 2.2.*

**Δημιουργία νέας επιλογής αίτησης πολυκατοικίας “τύπου Β” μόνο για κοινόχρηστες παρεμβάσεις**

Στο «ΕΞΟΙΚΟΝΟΜΩ – ΑΥΤΟΝΟΜΩ» υπάρχουν πλέον τριών ειδών αιτήσεις. Μια για μεμονωμένα διαμερίσματα ή μονοκατοικίες και δύο για πολυκατοικίες.

|  |
| --- |
| 1. Αίτηση Μεμονωμένου Διαμερίσματος ή Μονοκατοικίας,
 |
| 1. Αίτηση Πολυκατοικίας Τύπου Α:

Αφορά αίτηση πολυκατοικίας που υποβάλλεται από τον εκπρόσωπό της και συνδέεται με επιμέρους αιτήσεις μεμονωμένων διαμερισμάτων που περιλαμβάνουν κοινόχρηστες και μη κοινόχρηστες παρεμβάσεις αναβάθμισης αυτών. |
| 1. ΝΕΑ ΚΑΤΗΓΟΡΙΑ ΣΤΟ «ΕΞΟΙΚΟΝΟΜΩ – ΑΥΤΟΝΟΜΩ» Αίτηση Πολυκατοικίας Τύπου Β (Κοινόχρηστες Παρεμβάσεις):

Αφορά αίτηση πολυκατοικίας που υποβάλλεται από τον εκπρόσωπό της και περιλαμβάνει μόνο αυτοτελείς παρεμβάσεις εξοικονόμησης - αυτονόμησης ενέργειας των κοινόχρηστων χώρων πολυκατοικίας, χωρίς, δηλαδή να συμπεριλαμβάνονται παρεμβάσεις στα διαμερίσματα. |

**Αλλαγή στις προϋποθέσεις υποβολής**

Πλέον σε ένα ΑΦΜ θα επιτρέπονται περισσότερες της μίας υποβολές για διαφορετικές κατοικίες.

**Προσθήκη νέας συνιστώσας «λοιπές παρεμβάσεις εξοικονόμησης – αυτονόμησης ενέργειας»**

Οι νέες Επιλέξιμες κατηγορίες παρεμβάσεων αφορούν:

* Παρεμβάσεις Ενεργειακής αυτονομίας (Συστήματα ηλεκτροπαραγωγής από ΑΠΕ -επιλέξιμη παρέμβαση αποτελεί η εγκατάσταση Φ/Β σταθμού μόνο για την κάλυψη της ζήτησης (net metering) και εφόσον η κατοικία αναβαθμίζεται, με τις κύριες παρεμβάσεις εξοικονόμησης ενέργειας, σε ενεργειακή κατηγορία τουλάχιστον Β+,
* Συστήματα αποθήκευσης (μόνο ως συμπληρωματική παρέμβαση στην εγκατάσταση νέου Φωτοβολταϊκού σταθμού )
* Υποδομές φόρτισης ηλεκτρικών οχημάτων
* Παρεμβάσεις Έξυπνων Συστημάτων (Smart Home)
* Καθώς και Λοιπές Επιλέξιμες Κοινόχρηστες Παρεμβάσεις (Πολυκατοικίες)
1. Αναβάθμιση ανελκυστήρα
2. Αναβάθμιση συστήματος φωτισμού

# Πίνακας επιλεξιμότητας παρεμβάσεων ανά τύπο κατοικίας-αίτησης

|  |  |  |  |
| --- | --- | --- | --- |
| **Κατηγορίες / υποκατηγορίες παρεμβάσεων** | **Μονοκατοι-κία/Μεμονωμένο διαμέρισμα** | **Πολυκατοικία τύπου Α** | **Πολυκατοικία τύπου Β** |
|  |  | Μη κοινόχρηστες (διαμέρισμα) | Κοινόχρηστες | Κοινόχρηστες |
| **1. ΚΟΥΦΩΜΑΤΑ/ΣΥΣΤΗΜΑΤΑ ΣΚΙΑΣΗΣ/ΑΕΡΙΣΜΟΣ** |  |  |   |   |
| 1.Α1 Πλαίσιο αλουμινίου με υαλοπίνακα- Παράθυρο  | **√** | **√** | **√** | **√** |
| 1.Α2 Πλαίσιο αλουμινίου με υαλοπίνακα – Εξωστόθυρα  | **√** | **√** | **√** | **√** |
| 1.B1 Πλαίσιο ξύλου με υαλοπίνακα – Παράθυρο  | **√** | **√** | **√** | **√** |
| 1.B2 Πλαίσιο ξύλου με υαλοπίνακα – Εξωστόθυρα  | **√** | **√** | **√** | **√** |
| 1.Γ1 Πλαίσιο PVC με υαλοπίνακα – Παράθυρο | **√** | **√** | **√** | **√** |
| 1.Γ2 Πλαίσιο PVC με υαλοπίνακα - Εξωστόθυρα  | **√** | **√** | **√** | **√** |
| 1.Δ Μόνον υαλοπίνακες (Χωρίς αντικατάσταση πλαισίου) **(1) (2)**  | **√** | **√** | **√** | **√** |
| 1.Ε1 Εξωτερικό προστατευτικό φύλλο (σύστημα Κουτί–Ρολό, ή Εξώφυλλο) **(2) (3) (4)**  | **√** | **√** | **-** | **-** |
| 1.Ε2 Λοιπά σταθερά ή κινητά συστήματα σκίασης **(2) (4)**  | **√** | **√** | **-** | **-** |
| 1.Ζ Συστήματα Μηχανικού Αερισμού με ανάκτηση θερμότητας **(4)** **(5)**  | **√** | **√** | **-** | **-** |
|   |  |  |   |   |
| **2. ΘΕΡΜΟΜΟΝΩΣΗ** |  |  |   |   |
| 2.A Θερμομόνωση δώματος εξωτερικά  | **√** | **√** | **√** | **√** |
| 2.Β Θερμομόνωση στέγης ή οριζόντιας οροφής κάτω από μη θερμομονωμένη στέγη  | **√** | **√** | **√** | **√** |
| 2.Γ1 Θερμομόνωση εξωτ. τοιχοποιίας, φέροντος οργανισμού, δαπέδου επί εδάφους επί πιλοτής, ή μη θερμαινόμενου χώρου, με επικάλυψη με συνθετικό επίχρισμα **(6)**  | **√** | **√** | **√** |  **√ (6)** |
| 2.Γ2 Θερμομόνωση εξωτ. τοιχοποιίας, φέροντος οργανισμού, δαπέδου επί πιλοτής, ή μη θερμαινόμενου χώρου, με επικάλυψη με ελαφρά πετάσματα **(6)**  | **√** | **√** | **√** |  **√ (6)** |
|  |  |  |  |  |
| **3. ΣΥΣΤΗΜΑΤΑ ΘΕΡΜΑΝΣΗΣ/ΨΥΞΗΣ** |  |  |   |   |
| 3.Α Διατάξεις αυτομάτου ελέγχου λειτουργίας συστήματος θέρμανσης **(7) (8)**  | **√** |  **√(8)** |  **√(8)** | **√** |
| 3.Β Σύστημα καυστήρα – λέβητα Φυσικού Αερίου / Υγραερίου | **√** | **√** | **√** | **√** |
| **Κατηγορίες / υποκατηγορίες παρεμβάσεων** | **Μονοκατοι-κία/Μεμονωμένο διαμέρισμα** | **Πολυκατοικία τύπου Α** | **Πολυκατοικία τύπου Β** |
|  |  | Μη κοινόχρηστες (διαμέρισμα) | Κοινόχρηστες | Κοινόχρηστες |
| 3.Γ Σύστημα Α/Θ (Θέρμανσης – Ψύξης / Ελάχιστη απαίτηση ενεργειακής σήμανσης στους 55oC)  | **√** | **√** | **√** | **√** |
| 3.Δ Σύστημα γεωθερμικής αντλίας θερμότητας  | **√** | **√** | **√** | **√** |
| 3.Ε Σύστημα συμπαραγωγής Φ.Α. (ΣΗΘΥΑ)  | **√** | **√** | **√** | **√** |
| 3.ΣΤ.1 Σύστημα λέβητα βιομάζας - πελλέτας ξύλου)  | **√** | **√** | **√** | **√** |
| 3.ΣΤ.2 Ενεργειακό τζάκι (καλοριφέρ)  **(4) (9)**   | **√** | **√** | **─** | **─** |
| 3.ΣΤ.3 Ενεργειακό τζάκι (αερόθερμο) **(4) (7) (9)**  | **√** | **√** | **─** | **─** |
| 3.Ζ Αντλίες θερμότητας αέρα – αέρα διαιρούμενου τύπου (split unit) για θέρμανση/ψύξη χώρου **(4) (10)**  | **√** | **√** | **─** | **─** |
|  |
| **4. ΣΥΣΤΗΜΑΤΑ ΠΑΡΟΧΗΣ ΖΝΧ** |   |   |   |   |
| 4.Α Ηλιακό θερμοσιφωνικό σύστημα συλλέκτη – ταμιευτήρα αποθήκευσης ΖΝΧ **(4)** | **√** | **√** | **─** | **─** |
| 4.Β Ηλιoθερμικό σύστημα συλλέκτη – ταμιευτήρα αποθήκευσης ΖΝΧ βεβιασμένης κυκλοφορίας **(8) (11)** | **√** |  **√(8)** | **√(8)** | **─** |
| 4.Γ Ηλιoθερμικό σύστημα παροχής ΖΝΧ και υποβοήθησης θέρμανσης χώρου  **(8) (11) (12)** | **√** |  **√(8)** | **√(8)** | **─** |
| 4.Δ Αντλία θερμότητας **(4)** | **√** |  **√** | **─** | **─** |
|  |  |  |  |  |

|  |  |  |  |  |
| --- | --- | --- | --- | --- |
| **5. ΛΟΙΠΕΣ ΠΑΡΕΜΒΑΣΕΙΣ ΕΞΟΙΚΟΝΟΜΗΣΗΣ - ΑΥΤΟΝΟΜΗΣΗΣ** |   |   |   |   |
| 5.A Φωτοβολταϊκό σύστημα **(13) (14) (15)** | **√** | **─** | **─** | **─** |
| 5.Β Σύστημα αποθήκευσης ενέργειας (συσσωρευτές) **(15) (16)** | **√** | **─** | **─** | **─** |
| 5.Γ Σημείο επαναφόρτισης ηλεκτροκίνητου οχήματος **(4) (14)** | **√** | **√** | **─** | **─** |
| 5.Δ Συσκευές διαχείρισης ενέργειας (smart home)  **(4) (14) (17) (18)** | **√** | **√** | **─** | **─** |
| 5.Ε Αναβάθμιση ανελκυστήρα  **(17)** | **─** | **─** | **√** | **√** |
| 5.ΣΤ Αναβάθμιση φωτισμού  **(17)** | **─** | **─** | **√** | **√** |

*Περιορισμοί:*

|  |  |
| --- | --- |
| *(1)* | *Αφορά επιλέξιμες κατοικίες/διαμερίσματα προστατευόμενα ως μέρος συγκεκριμένου περιβάλλοντος ή λόγω της ιδιαίτερης αρχιτεκτονικής ή ιστορικής τους αξίας, όπως διατηρητέα και εντός παραδοσιακών οικισμών κτίρια, στο βαθμό που η συμμόρφωση προς ορισμένες ελάχιστες απαιτήσεις ενεργειακής απόδοσης θα αλλοίωνε κατά τρόπο μη αποδεκτό το χαρακτήρα ή την εμφάνισή τους. Στην περίπτωση αυτή ο Ενεργειακός Επιθεωρητής θα πρέπει στο Έντυπο Καταγραφής παρεμβάσεων (Παρ. VI) να δηλώνει το συνολικό U του κουφώματος που επιτεύχθηκε με το υλικό που τοποθετήθηκε.* |
| *(2)* | *Ανώτατο όριο δαπάνης ανεξαρτήτως συντελεστή θερμοπερατότητας U. Για την καταχώρηση στον πίνακα παρεμβάσεων επιλέγεται κατηγορία U I.*  |
| *(3)*  | *Συμπληρωματικές παρεμβάσεις (επιλογή υποχρεωτικά σε συνδυασμό με αντικατάσταση κουφώματος ή μόνο υαλοπινάκων)* |
|  *(4)* | *Παρέμβαση μη επιλέξιμη ως κοινόχρηστη (για αίτηση πολυκατοικίας τύπου Α, Β)*  |
|  *(5)* | *Συμπληρωματικές παρεμβάσεις (επιλογή υποχρεωτικά σε συνδυασμό με αντικατάσταση κουφωμάτων)* |
| *(6)* | *Ειδικά για αιτήσεις πολυκατοικίας τύπου Β επιλέξιμες παρεμβάσεις θεωρούνται μόνον οι περιπτώσεις θερμομόνωσης του δώματος/στέγης και της πιλοτής.* |
| *(7)* | *Ανώτατο όριο δαπάνης ανεξαρτήτως ισχύος. Για την καταχώρηση στον πίνακα παρεμβάσεων επιλέγεται στο Πληροφοριακό Σύστημα κατηγορία ισχύος Ι* |
| *(8)* | *Στην περίπτωση αίτησης πολυκατοικίας τύπου Α, δεν επιτρέπεται οι δαπάνες να αφορούν ταυτόχρονα κοινόχρηστες και μη κοινόχρηστες παρεμβάσεις* |
|  *(9)* | *Επιλέξιμη παρέμβαση μόνον όταν υφίσταται τζάκι ανοιχτού θαλάμου καύσης, το οποίο μετατρέπεται σε ενεργειακό. Μη επιλέξιμη παρέμβαση στις Περιφερειακές ενότητες : ΒΟΡΕΙΟΥ, ΔΥΤΙΚΟΥ, ΚΕΝΤΡΙΚΟΥ και ΝΟΤΙΟΥ ΤΟΜΕΑ ΑΘΗΝΩΝ, ΠΕΙΡΑΙΩΣ, ΑΝΑΤΟΛΙΚΗΣ και ΔΥΤΙΚΗΣ ΑΤΤΙΚΗΣ, ΘΕΣΣΑΛΟΝΙΚΗΣ.* |
| *(10)* | *Με μέγιστο την τοποθέτηση 3 εξωτερικών μονάδων.*  |
| *(11)* | *Παρέμβαση μη επιλέξιμη σε αίτηση πολυκατοικίας τύπου Β* |
| *(12)* | *Δεν επιτρέπεται ο συνδυασμός της παρέμβασης 4.Γ με τις 4.Α και 4.Β* |
| *(13)* | *Η παρέμβαση είναι επιλέξιμη, εφόσον η κατοικία αναβαθμίζεται με τις παρεμβάσεις εξοικονόμησης ενέργειας (κατηγορίες 1 έως 4) στην ενεργειακή κατηγορία Β+ (για κτίρια αρχικής κατάταξης Η έως και Δ) ή Α (για κτίρια αρχικής κατάταξης Γ), χωρίς να λαμβάνεται υπόψη η εγκατάσταση Φωτοβολταϊκού σταθμού.* |
| *(14)* | *Επιλέξιμη παρέμβαση μόνον όταν περιλαμβάνονται στην πρόταση και παρεμβάσεις εξοικονόμησης ενέργειας των κατηγοριών 1 έως 4* |
| *(15)* | *Παρέμβαση επιλέξιμη μόνον για αίτηση Μονοκατοικίας/μεμονωμένου διαμερίσματος* |
|  *(16)* | *Επιλέξιμη παρέμβαση μόνον σε συνδυασμό με Φωτοβολταϊκό σύστημα. Επιλέγεται κατηγορία Ι.* |
|  *(17)* | *Στην περίπτωση αυτή ο Ενεργειακός Επιθεωρητής θα πρέπει στο Έντυπο Καταγραφής παρεμβάσεων (Παρ. VI) να δηλώνει την εξοικονόμηση ενέργειας που επιτυγχάνεται.* |
| *(18)* | *Έξυπνα συστήματα διαχείρισης του συστήματος θέρμανσης που τοποθετούνται στα πλαίσια της παρούσας παρέμβασης, δεν μπορούν να είναι ταυτόχρονα επιλέξιμα και στην υποκατηγορία 3.Α* |

**Αλλαγή του Ενεργειακού στόχου του Προγράμματος**

Η πρόταση (συνδυασμός παρεμβάσεων) για ενεργειακή αναβάθμιση, που υποβάλλεται με την αίτηση, θα πρέπει να καλύπτει τον ελάχιστο ενεργειακό στόχο αίτησης, ως εξής:

* Για αιτήσεις μεμονωμένων διαμερισμάτων και μονοκατοικιών, αναβάθμιση κατά τρεις (3) ενεργειακές κατηγορίες, σε σχέση με την υφιστάμενη κατάταξη στο Α’ ΠΕΑ.
* Για αιτήσεις πολυκατοικιών τύπου Α, αναβάθμιση κατά τρεις (3) ενεργειακές κατηγορίες, σε σχέση με την υφιστάμενη κατάταξη στο Α’ ΠΕΑ.
* Για αιτήσεις πολυκατοικιών τύπου Β, δεν τίθεται ελάχιστος ενεργειακός στόχος.

**Κάλυψη της επιλεξιμότητας με φωτογραφικό υλικό**

Επιλέξιμες είναι οι παρεμβάσεις που πραγματοποιούνται μετά την έκδοση του ΠΕΑ της πρώτης ενεργειακής επιθεώρησης (που αποτελεί την ημερομηνία έναρξης επιλεξιμότητας των σχετικών δαπανών). Μέρος των παρεμβάσεων δύναται να πραγματοποιηθεί και πριν από την έκδοση της απόφασης υπαγωγής, με αποκλειστική ευθύνη του Ωφελούμενου και αφού πρώτα ο Ωφελούμενος έχει μεριμνήσει να φωτογραφίσει την περιοχή της παρέμβασης καθώς θα ζητείται η αντιπαραβολή φωτογραφιών πριν και μετά τις παρεμβάσεις.

**Περιορισμοί στους Ενεργειακούς Επιθεωρητές του Α’ & Β’ ΠΕΑ**

Με στόχο τη διασφάλιση της επίτευξης του ενεργειακού στόχου, ο ενεργειακός επιθεωρητής που θα διενεργήσει την δεύτερη ενεργειακή επιθεώρηση μετά την υλοποίηση των παρεμβάσεων (Β’ ΠΕΑ), θα πρέπει να είναι υποχρεωτικά διαφορετικός από τον ενεργειακό επιθεωρητή που διενέργησε την πρώτη ενεργειακή επιθεώρηση (Α’ ΠΕΑ).

**Διαδικασία υποβολής αίτησης**

**1. Μονοκατοικίες/Μεμονωμένα Διαμερίσματα**

Κάθε φυσικό πρόσωπο που επιθυμεί να συμμετάσχει στο Πρόγραμμα πρέπει αρχικά να ελέγξει εάν είναι «επιλέξιμος Ωφελούμενος» βάσει των εισοδηματικών κριτηρίων και εάν η ιδιοκτησία του μπορεί να θεωρηθεί «επιλέξιμη κατοικία».

Στη συνέχεια απευθύνεται σε ενεργειακό επιθεωρητή για την έκδοση του Πιστοποιητικού Ενεργειακής Απόδοσης καθώς και για την συμπλήρωση του Εντύπου Πρότασης Παρεμβάσεων.

Ο αιτών εφόσον συγκεντρώσει τα απαιτούμενα δικαιολογητικά υποβάλλει ηλεκτρονικά την αίτησή του στο πληροφοριακό σύστημα της επίσημης διαδικτυακής πύλης του Προγράμματος την ημερομηνία έναρξης του Προγράμματος που αφορά την περιφέρεια του ακινήτου για το οποίο ο αιτών ζητά την επιχορήγηση, επιλέγοντας εάν επιθυμεί, τη χορήγηση δανείου και από ποιον χρηματοπιστωτικό οργανισμό θα γίνει αυτό.

Επισημαίνεται ότι για να προβεί στην αίτηση ο αιτών θα πρέπει:

* Να έχει ολοκληρωθεί η υποβολή και εκκαθάριση δήλωσης για το φορολογικό έτος 2019.
* Σε περίπτωση ύπαρξης περισσότερων δικαιούχων εμπράγματων δικαιωμάτων στο ακίνητο να έχει εξασφαλισθεί η συναίνεση των δικαιούχων και να αναγράφεται ορθά ο αριθμός παροχής ηλεκτρικής ενέργειας στη δήλωση των στοιχείων ακινήτων (Ε9) των δικαιούχων.
* Σε περίπτωση πρόσφατης απόκτησης ακινήτου (απόκτηση για πρώτη φορά εμπράγματου δικαιώματος επί του ακινήτου μετά τις 31/12/2019 και μόνον για την πλήρη κυριότητα ή την επικαρπία). να προηγηθεί η καταχώρηση/τροποποίηση των στοιχείων στο Ε9 και μετά να προχωρήσει ο ενδιαφερόμενος στην υποβολή αίτησης.

**2. Πολυκατοικία (Τύπου Α/ Τύπου Β)**

Σε περίπτωση υποβολής αίτησης για πολυκατοικία (τύπος Α/ Τύπος Β), θα πρέπει:

* Να ληφθεί απόφαση, στο πλαίσιο γενικής συνέλευσης της πολυκατοικίας για:
	+ τη συμμετοχή στο Πρόγραμμα,
	+ την απόφαση για υποβολή αίτησης τύπου Α ή τύπου Β,
	+ την πραγματοποίηση παρεμβάσεων,
	+ τον ορισμό του εκπροσώπου της πολυκατοικίας, και σχετική εξουσιοδότησή του για υποβολή των απαιτούμενων από το πρόγραμμα στοιχείων και δικαιολογητικών.
	+ σε περίπτωση υποβολής αίτησης Τύπου Α θα πρέπει στη γενική συνέλευση να ληφθεί απόφαση για την επιλογή του συνεργαζόμενου χρηματοπιστωτικού οργανισμού για τη λήψη δανείων. Επισημαίνεται ότι σ’ αυτήν περίπτωση όλοι οι αιτούντες θα πρέπει να συνεργαστούν με τον ίδιο χρηματοπιστωτικό οργανισμό.
* Έκδοση φορολογικού μητρώου (ΑΦΜ) για την πολυκατοικία
* Έκδοση τραπεζικού λογαριασμού για την πολυκατοικία (μόνο για αιτήσεις Πολυκατοικίας Τύπου Β)
* Έκδοση Πιστοποιητικού Ενεργειακής Απόδοσης του ακινήτου και συμπλήρωση του Εντύπου Πρότασης Παρεμβάσεων από τον Ενεργειακό Επιθεωρητή.

Ο εκπρόσωπος (και τα διαμερίσματα σε περίπτωση πολυκατοικίας Τύπου Α), εφόσον συγκεντρώσουν τα απαιτούμενα δικαιολογητικά υποβάλλουν ηλεκτρονικά αίτηση στο πληροφοριακό σύστημα της επίσημης διαδικτυακής πύλης του Προγράμματος την ημερομηνία έναρξης του Προγράμματος που αφορά στις πολυκατοικίες.

Στη συνέχεια, διενεργείται αυτόματος έλεγχος των στοιχείων που εισήχθησαν στο πληροφοριακό σύστημα και εφόσον διασταυρωθεί η εγκυρότητά τους, οι δυνητικά ωφελούμενοι υποβάλουν την αίτηση και αυτή υπάγεται στο πρόγραμμα, μέχρι εξαντλήσεως των διαθέσιμων πόρων. Στη συνέχεια εκδίδεται η απόφαση υπαγωγής στο Πρόγραμμα.

Μετά την υλοποίηση των παρεμβάσεων, οι ωφελούμενοι απευθύνονται εκ νέου σε Ενεργειακό Επιθεωρητή (διαφορετικό από αυτόν που συνέταξε το πρώτο Πιστοποιητικό Ενεργειακής Απόδοσης), ώστε να διενεργηθεί δεύτερη ενεργειακή επιθεώρηση της ιδιοκτησίας τους και να εκδοθεί το δεύτερο ΠΕΑ. Στη βάση του δεύτερου αυτού Πιστοποιητικού Ενεργειακής Απόδοσης και αφού διαπιστωθεί η επίτευξη του ενεργειακού στόχου και ο έλεγχος των δικαιολογητικών, ολοκληρώνεται η καταβολή των κινήτρων του προγράμματος στους ωφελούμενους.

Η δαπάνη για το κόστος των δυο ενεργειακών επιθεωρήσεων, η δαπάνη του συμβούλου έργου και τυχόν δαπάνες μελετών καλύπτονται εξολοκλήρου από το πρόγραμμα, υπό την προϋπόθεση υπαγωγής της αίτησης και επίτευξης του ελάχιστου ενεργειακού στόχου.

Τα έργα των ωφελούμενων (φυσικό και οικονομικό αντικείμενο) θα πρέπει να ολοκληρώνονται σε διάστημα 12 μηνών από την ημερομηνία έκδοσης της απόφασης υπαγωγής.

**ΑΠΟ ΤΟ ΓΡΑΦΕΙΟ ΤΥΠΟΥ**